## Pravilnik o načinu obavljanja nadzora državne granice

### NN 164/2004 (26.11.2004.), Pravilnik o načinu obavljanja nadzora državne granice

# Ministarstvo unutarnjih poslova

2876

Na
temelju članka 51. stavka 2. podstavaka 1., 2., 4., 5., 6. i 7. Zakona o
nadzoru državne granice (»Narodne novine« broj 173/03.) ministar unutarnjih
poslova donosi

## PRAVILNIK

### O NAČINU OBAVLJANJA NADZORA DRŽAVNE GRANICE

I.
OpĆa odredba

Članak
1.

Ovim
Pravilnikom propisuje se način obavljanja granične kontrole i zaštite državne
granice, način unosa podataka o ulasku i izlasku iz zemlje te o zaprečavanju
ulaska u zemlju kao i način unosa drugih podataka u isprave propisane za
prelazak državne granice, način prelaska unutarnje granice, postupak izdavanja
i kontrola načina korištenja graničnih odobrenja, obrasci i postupak izdavanja
iskaznice za osobe koje se zbog obavljanja gospodarske djelatnosti zadržavaju i
kreću na području graničnog prijelaza te postavljanje i korištenje tehničkih
pomagala, obavljanje fotografiranja, snimanja i video nadzora na graničnim
prijelazima i uz državnu granicu.

II.
GraniČna kontrola

Članak
2.

Granična
kontrola obavlja se na području graničnog prijelaza neposredno nakon dolaska
prijevoznog sredstva odnosno putnika na granični prijelaz.

Iznimno, granična kontrola može se obavljati u
prijevoznom sredstvu u vožnji ili na drugom odgovarajućem mjestu.

Na ulazu u Republiku Hrvatsku granična kontrola
obavlja se prva, prije carinske i druge kontrole, a na izlazu iz Republike
Hrvatske posljednja nakon ostalih kontrola.

Kada se predviđa da će kontrola osoba, stvari ili
prijevoznog sredstva duže trajati ili kada je to potrebno radi zaštite
dostojanstva osobe, kontrola se obavlja na za to određenom mjestu na području
graničnog prijelaza.

Osobe koje policijski službenik granične policije
osobno pozna, za koje nisu upisane zabrane u evidencijama Informacijskog
sustava Ministarstva unutarnjih poslova (u daljnjem tekstu: »IS-a MUP-a«) te
koji imaju važeće isprave za prelazak državne granice, granična kontrola se
obavlja povremeno, ali u tom slučaju neočekivano i temeljito. Ova odredba važi
za osobe koje učestalo prelaze državnu granicu na istom graničnom prijelazu.

Članak 3.

Graničnu kontrolu u cestovnom prometu policijski službenici
granične policije (u daljnjem tekstu: policijski službenici) u pravilu
obavljaju izvan kontrolne kućice.

Putnici koji putuju u osobnim automobilima dužni su
pri obavljanju granične kontrole, u pravilu, ostati u vozilu. Za putnike koji
državnu granicu prelaze autobusom, u pravilu, granična kontrola obavlja se u
autobusu. Iznimno, granična kontrola može se obavljati izvan autobusa kada su
ispunjeni uvjeti iz članka 2. stavka 4. ovog Pravilnika.

Kada je gust cestovni promet, pri graničnoj kontroli
prednost na cestovnim graničnim prijelazima imaju putnici u autobusima, koji
prometuju po voznom redu u lokalnom putničkom prometu.

Članak 4.

Granična kontrola u željezničkom prometu obavlja se
na području graničnog prijelaza za željeznički promet ili pri vožnji u vlaku.

Granična kontrola u željezničkom prometu obavlja se
nad putnicima koji putuju u međunarodnom željezničkom prometu, službenim osobljem
željeznice, uključujući i osoblje teretnih vlakova.

Kada
nije moguće u potpunosti obaviti propisanu graničnu kontrolu tijekom vožnje u
vlaku, uz poštivanje načela razmjernosti, granična kontrola se može obaviti i
na drugom mjestu.

Operator
u željezničkom prometu dužan je u svakom vlaku u međunarodnom prometu (putničkom
i teretnom) prije obavljanja granične kontrole dati informacije o sigurnosnim čimbenicima
i osigurati potrebne uvjete i potreban broj službenika za pružanje stručno-tehničke
pomoći tijekom obavljanja granične kontrole.

Članak
5.

Granična
kontrola putnika u zračnom prometu obavlja se u pravilu izvan zrakoplova na za
to određenom mjestu u putničkoj zgradi unutar područja graničnog prijelaza.

Iznimno
od stavka 1. ovog članka, granična kontrola se može obavljati i na stajanci pri
izlazu iz zrakoplova.

Kontrola
osobne prtljage obavlja se na aerodromu u određenom dijelu zgrade ili na
aerodromskoj platformi uz zrakoplov.

U slučaju
kada zrakoplov mora u međunarodnom prometu zbog više sile, ili uz uredan
zahtjev pristati na aerodromu koji nema granični prijelaz, za nastavak leta
potrebna je suglasnost tijela koje je nadležno za obavljanje granične kontrole
i carinske uprave. Na isti način postupa se kada zrakoplov pristane bez
dozvole.

Granična
kontrola se obavlja i nad zrakoplovnim osobljem, pri čemu zrakoplovno osoblje
ima prednost nad putnicima i može se obavljati na posebnim kontrolnim mjestima.

Kada se
radi o članu zrakoplovnog osoblja kojeg policijski službenik poznaje, granična
kontrola nad njime može se obavljati povremeno.

Članak
6.

Granična
kontrola u međunarodnom pomorskom prometu i međunarodnom prometu na unutarnjim
vodama obavlja se, u pravilu, na području graničnog prijelaza u međunarodnim
lukama za pomorski promet, odnosno lukama na unutarnjim vodama iz kojih plovilo
isplovljava ili u koje uplovljava kao i na plovilu.

Granična
kontrola na teretnom ili putničkom brodu može se obavljati i izvan područja
graničnog prijelaza kada brod iz tehničkih razloga ne može uploviti u međunarodnu
pomorsku luku i luku na unutarnjim vodama u kojoj se nalazi granični prijelaz.

Zapovjednik
ili voditelj plovila u međunarodnom pomorskom prometu i međunarodnom prometu na
unutarnjim vodama dužan je, prije predviđenog polaska kao i po dolasku plovila,
pravovremeno predati tijelu granične kontrole popis putnika i članova posade
koji sadrži: ime i prezime, datum rođenja, mjesto rođenja, državljanstvo, broj
i vrstu isprave propisane za prelazak državne granice.

Pri
kontroli isprava propisanih za prelazak državne granice u međunarodnom
pomorskom prometu i međunarodnom prometu na unutarnjim vodama utvrđuje se
identitet svih osoba na plovilu uspoređivanjem podataka iz isprava propisanih
za prelazak državne granice s podacima na popisu putnika i popisu članova
posade na plovilu iz stavka 3. ovog članka.

Prije
uplovljavanja plovila u međunarodnu pomorsku luku ili međunarodnu luku na
unutarnjim vodama nadležna policijska postaja granične policije će temeljem
sigurnosne prosudbe, (imajući u vidu plovnu rutu plovila, polaznu luku i luke u
kojima je plovilo pristajalo, sigurnosni migracijski rizik i ostale okolnosti),
odmah po uplovljavanju plovila obaviti graničnu kontrolu svih putnika i članova
posade sukladno odredbama članka 7. i 8. ovog Pravilnika, detaljni pregled
plovila, a u slučaju kada su ispunjeni zakonom određeni uvjeti i pretragu
plovila.

Granična
kontrola na brodovima na kružnim putovanjima može se obaviti, selektivno kada
se, unatoč angažiranju svih organizacijskih i kadrovskih mogućnosti ne može
obaviti kontrola svih putnika, uvidom u popis putnika, uz izdavanje granične
propusnice sukladno posebnim propisima.

Članak
7.

Nad državljanima
Republike Hrvatske, država članica Europske Unije, Švicarske, europskog
gospodarskog prostora i njihovih pridruženih članova i osobama s diplomatskim i
službenim putnim ispravama obavlja se osnovna granična kontrola koja obuhvaća
utvrđivanje identiteta osobe i provjeru valjanosti i važenja isprava propisanih
za prelazak državne granice.

Kada postoje okolnosti koje ukazuju na mogućnost da
osoba iz stavka 1. ovog članka predstavlja opasnost za javni red i mir,
sigurnost ili zdravlje nad njom se obavlja i temeljita kontrola sukladno
odredbi članka 8. ovog Pravilnika.

Članak 8.

Nad svim osobama koje nisu obuhvaćene člankom 7.
stavkom 1. obavlja se temeljita granična kontrola koja osim osnovne granične
kontrole podrazumijeva poduzimanje sljedećih mjera i radnji:

– kontrola osoba utvrđivanjem da li ona, njeno
prijevozno sredstvo ili stvari koje ima sa sobom predstavljaju opasnost za
Republiku Hrvatsku, nacionalnu sigurnost ili međunarodne odnose Republike
Hrvatske,

– detaljna kontrola valjanosti i važenja isprava
propisanih za prijelaz državne granice pri čemu se za kontrolu valjanosti
navedenih isprava po potrebi upotrebljavaju i tehnička pomagala,

– utvrđivanje zakonskih osnova za ulaz, razlog ulaska
i putovanja te kontrola dokumentacije s kojom putnik dokazuje razlog putovanja
(može se pritom provjeriti i druge osobe npr. osobe koja ga prima itd.)

– provjera da li za namjeravano trajanje boravka,
povratak ili proputovanje u treću državu ima dovoljno sredstava za uzdrža­vanje,
ili ih može na legalan način pribaviti,

– kontrola posjedovanja i valjanosti vize za ulaz
(koja je ranije izdana), utvrđivanje razloga na temelju kojih je bila izdana
viza te provjera reguliranja boravka stranca u Republici Hrvatskoj (odobrenja
za privremeni ili stalni boravak u RH),

– provjera u IS-u MUP-a,

– kada se provodi temeljita granična kontrola ona
obuhvaća provjeru valjanosti vize odnosno drugog dokumenta za tranzit i za ulaz
u tranzitne države i ciljnu državu i po potrebi provjeru razloga za ulaz pri
sigurnosnim tijelima susjednih država.

Tijekom popuštanja u režimu granične kontrole,
sukladno članku 32. Zakona o nadzoru državne granice (u daljnjem tekstu:
Zakona), temeljita kontrola se obavlja prema:

– državljanima koji za ulaz u Republiku Hrvatsku ili
za države članice Europske unije trebaju vizu,

– državljanima drugih država za koje važe posebni
uvjeti za ulaz,

– strancima kod kojih razlog njihovog ulaska u
Republiku Hrvatsku nije utvrđen ili bi mogli biti povezani s nedozvoljenim
prelaskom državne granice,

– svim
putnicima za koje postoji osnova sumnje glede ispravnosti i važenja njihovih
isprava propisanih za prijelaz državne granice.

Članak
9.

Policijski
službenik koji preuzima osobu od nadležnih tijela drugih država, dužan je
prilikom kontrole utvrditi je li ta osoba državljanin Republike Hrvatske, a pri
preuzimanju državljanina države članice EU ili državljanina treće države, dužan
je provjeriti da li se izručuje u skladu s razlozima koji su propisani u međunarodnom
sporazumu.

Kada
utvrdi da osoba koju izručuju nadležna tijela drugih država nije državljanin
Republike Hrvatske, odnosno osoba koju je prema međunarodnom sporazumu potrebno
preuzeti, policijski službenik takvu osobu neće preuzeti.

Članak
10.

Policijski
službenik odgovoran za organizaciju i vođenje granične kontrole na graničnom
prijelazu dužan je u dnevnik događaja unositi sljedeće podatke:

– ime i
prezime vođe smjene,

– imena i prezimena policijskih službenika koji su
obavljali zadaće na graničnom prijelazu sukladno ovlastima u Zakonu,

– o svim popuštanjima režima granične kontrole s detaljno
opi­sanim razlozima, vremenom započinjanja i trajanja popuš­tanja,

– o broju izdanih propisanih dokumenata (vize,
propusnice, odobrenja za prelazak državne granice i dr.),

– uhićene i zadržane osobe,

– o utvrđenim prekršajima i kaznenim djelima,

– o vraćanju i zabrani ulaska iz Republike Hrvatske,

– druga policijska ili kazneno-procesna postupanja
(izručenja i preuzimanja stranaca na graničnom prijelazu),

– ostali značajni događaji.

Uz dnevnik događaja iz stavka 1. ovog članka
policijski službenik odgovoran za organizaciju i vođenje granične kontrole na
graničnom prijelazu, dužan je voditi kontrolni list s imenima i prezimenima
policijskih službenika i otisnutim štambiljima za obavljanje granične kontrole
koje policijski službenici u smjeni koriste i vremenima njihova korištenja.

Članak 11.

Pripadniku strane službe sigurnosti koji neposredno štiti
pred­stavnike stranih država ili predstavnike međunarodnih organizacija i
inistitucija tijekom posjeta i boravka u Republici Hrvat­skoj, kao i
tranzitiranja preko Republike Hrvatske, nadležna ustro­jstvena jedinica
Ministarstva, temeljem prethodno dostav­ljene obavijesti, donosi odobrenje za
unos, nošenje i iznošenje kratkog vatrenog oružja i pripadajućeg streljiva
(obrazac broj 1).

Na zahtjev policijskog službenika Ministarstva
pripadnik strane službe sigurnosti dužan je dati na uvid odobrenje i pokazati
kratko vatreno oružje i pripadajuće streljivo iz stavka 1. ovog članka.

Članak 12.

Obrazac odobrenja pripadniku strane službe sigurnosti
za unos, nošenje i iznošenje iz Republike Hrvatske kratkog vatrenog oružja i
pripadajućeg streljiva iz članka 11. stavka 1. ovog Pravil­nika sadrži prostor
za upis sljedećih podataka:

– ime i
prezime, datum i mjesto rođenja, državljanstvo,

– vrsta
i broj isprave propisane za prelazak državne granice, datum i mjesto izdavanja
i vrijeme važenja,

–
pripadnost stranoj službi sigurnosti,

–
marka, kalibar i serijski broj kratkog vatrenog oružja koje se unosi,

– količina pripadajućeg streljiva,

– vrijeme posjeta, boravka ili tranzitiranja kroz
Republiku Hrvatsku,

– mjesto i datum izdavanja odobrenja,

– potpis službene osobe i pečat.

Obrazac odobrenja pripadniku strane službe sigurnosti
za unos, nošenje i iznošenje iz Republike Hrvatske kratkog vatrenog oružja i
pripadajućeg streljiva tiskan je uz ovaj Pravilnik i čini njegov sastavni dio.

III.
ZaŠtita drŽavne granice

Članak
13.

Zaštita
državne granice obavlja se pješačkim, auto i moto ophodnjama te biciklima na
kopnenim djelovima granice, odnosno patrolnim plovilima na granicama na moru i
unutarnjim vodama, uz mogućnost korištenja službenih pasa, u cilju nadziranja
kretanja osoba i prijevoznih sredstava uz državnu granicu i sprječavanja
nezakonitih prelazaka državne granice i drugih kažnjivih radnji te osiguranja
nepovredivosti državne granice.

Prilikom obavljanja zaštite državne granice na moru i
unutarnjim vodama policijski službenici mogu provjeriti zastavu plovila,
uporabom tehničkih sredstava zaustaviti plovilo, izvršiti pregled kao i
pretragu osoba, plovila i stvari kada su ispunjeni zakonom propisani uvjeti.
Ukoliko se plovilo nakon primljene zapovjedi o zaustavljanju ne zaustavi
policijski službenici će poduzeti progon plovila i njegovo uzapćenje sukladno
posebnim propisima, o čemu će sačiniti zapisnik o uzapćenju. Nakon uzapćenja
plovila posada se sprovodi nadležnom sudu.

Na svim dijelovima granične crte zaštita državne
granice može se obavljati iz zraka korištenjem helikoptera.

Na pojedinim dijelovima granične crte ili uz
cijelokupnu graničnu crtu sa susjednom državom, sukladno odredbama među­narodnog
sporazuma, zaštita državne granice može se obavljati zajedničkim ophodnjama.

Članak 14.

Pri obavljanju poslova zaštite državne granice
ophodnje nad­ziru poštivanje odredbi odluke Vlade Republike Hrvatske i nared­be
ministra o zabrani obavljanja određenih djelatnosti uz graničnu crtu, koje
donose sukladno članku 36. Zakona.

IV.
NaČin unosa podataka o ulasku i izlasku iz zemlje

Članak 15.

Svrha unosa otisaka štambilja u isprave propisane za
prelazak državne granice je bilježenje podataka o datumu ulaska i izlaska iz
Republike Hrvatske, graničnom prijelazu na kojem je osoba ušla ili izašla iz
Republike Hrvatske, načinu na koji je to ostvareno, kao i bilježenje podataka o
zaprečavanju ulaska u zemlju, skraćivanju viza, poništavanju unesenih podataka,
poni­štavanju važenja određenih isprava i označavanju prestanka valjanosti određenih
isprava na temelju kojih je ostvareno neko pravo.

Članak 16.

Štambilj o ulazu i izlazu iz Republike Hrvatske izrađen
je od lako obradive legure, pravokutnog je oblika, izmjere 4 cm x 2,5 cm, obrub­ljen
stiliziranim hrvatskim pleterom, ostavlja otisak crne boje, te sadrži tekst:
»REPUBLIKA HRVATSKA, datum, broj štambilja, naziv graničnog prijelaza, skraćenu
slovnu oznaku za ulazak »Ul« odnosno za izlazak »Iz«i stiliziran crtež
prijevoznog sredstva koji simbolizira vrstu graničnog prijelaza s obzirom na
vrstu prometa (zrakoplov, automobil, lokomotiva, brod, čamac)«.

Policijski
službenik otiskuje štambilj na prvoj stranici putne isprave na kojoj postoji
prazno mjesto.

Ukoliko
se u putnoj ispravi stranca nalazi viza, štambilj iz stavka 1. ovog članka
otiskuje se na način da dijelom obuhvati vizu, a dijelom stranicu putne isprave
tako da se pri tome ne onemogući čitljivost podataka unesenih u vizu i ne oštete
sigurnosni elementi vize.

Kada se
radi o vizi za više ulazaka, na koju je potrebno više puta otisnuti štambilj, štambilji
ulaska i izlaska iz Republike Hrvat­ske moraju se otisnuti pri svakom prelasku
državne granice. Štambilji se unose na suprotnoj stranici od one na kojoj se
nalazi viza.

Štambilj
iz stavka 1. ovog članka unosi se i na prednjoj strani izdane granične
propusnice te na popisu putnika ili članova posade.

Članak
17.

Štambilj
se unosi u isprave propisane za prelazak državne granice strancima pri ulasku i
izlasku iz Republike Hrvatske radi dokazivanja trajanja boravka, osim ako je
drugačije propisano međunarodnim ugovorom.

U slučaju
popuštanja u režimu granične kontrole sukladno članku 32. Zakona, na zahtjev
osobe koja prelazi državnu granicu policijski službenik će otisnuti štambilj u
ispravu propisanu za prelazak državne granice.

Hrvatskim
državljanima se može unijeti štambilj u njihovu ispravu propisanu za prelazak
državne granice pri ulasku i izlasku iz Republike Hrvatske na njihov zahtjev.

Na
zahtjev stranog državljanina iznimno se može odustati od unošenja štambilja o
ulazu ili izlazu iz Republike Hrvatske, ako bi mu unošenje štambilja nanijelo
osobito tešku štetu.

U slučaju
iz stavka 4. ovog članka, ulaz odnosno izlaz stranca ovjerava se na zasebnom
listu uz navođenje imena i prezimena stranca i broja putovnice.

Članak
18.

Štambilj
o zabrani ulaska u državu izrađen je od gume, pravokutnog je oblika, izmjere 4
cm x 2 cm, ostavlja otisak crvene boje, te sadrži tekst: »ZABRANA ULASKA,
zakonska osnova \_\_\_\_\_\_\_\_\_\_\_\_\_ , datum \_\_\_\_\_\_\_\_\_\_\_\_\_ i POTPIS«.

Policijski
službenik otisnut će štambilj iz stavka 1. ovog članka u putnu ispravu stranca
kojemu je zabranjen ulazak u Republiku Hrvatsku.

Uz
otisak štambilja iz stavka 1. ovog članka ne otiskuju se drugi štambilji
propisani ovim Pravilnikom.

Ukoliko
stranac kojem je zapriječen ulazak, pri ponovnom prelasku državne granice
ispunjava uvjete za ulazak u Republiku Hrvatsku, otisak štambilja iz stavka 1.
ovog članka poništava se otiskivanjem štambilja iz članka 17. ovog Pravilnika.

Članak
19.

Štambilj
za poništavanje unesenih podataka izrađen je od gume, pravokutnog je oblika,
izmjere 4,4 cm x 1 cm, ostavlja otisak crne boje s tekstom »PONIŠTENO«.

Štambilj
iz stavka 1. ovoga članka koristi se za poništavanje otisaka štambilja za
ovjeravanje prenošenja oružja preko državne granice, štambilja zapečaćeno oružje,
oružje uneseno – tranzit i viza u putnim ispravama stranaca.

Članak
20.

Štambilj
o skraćivanju viza, izdanih u diplomatskim misijama i konzularnim uredima
Republike Hrvatske u inozemstvu, izrađen je od gume, pravokutnog je oblika,
izmjere 4,4 cm x 1 cm, te ostav­lja otisak crne boje s tekstom »SKRAĆENO«.

Članak
21.

Štambilj
o poništavanju važenja određenih isprava izrađen je od gume, pravokutnog je
oblika, izmjere 4,4 cm x 1 cm, ostavlja otisak crne boje s tekstom »ISKORIŠTENO«.

Štambilj
iz stavka 1. ovog članka koristi se za označavanje prestanka valjanosti određenih
isprava na temelju kojih je ostvareno neko pravo.

Članak
22.

Štambilji
propisani ovim Pravilnikom čuvaju se u objektima ustrojstvene jedinice nadležne
za kontrolu prelaska državne granice, u posebno izrađenim ormarićima.

Za
sigurno čuvanje i pravilnu uporabu štambilja propisanih ovim Pravilnikom
odgovoran je rukovoditelj nadležne ustrojstvene jedinice.

Članak 23.

U slučaju gubitka štambilja i službenih pečata bez
odlaganja će se obavijestiti Uprava za granicu Ministarstva radi sprje­čavanja
njihove zlouporabe.

O zaprimljenoj obavijesti Uprava za granicu će odmah
uputiti informaciju svim ustrojstvenim jedinicama, koje obavljaju poslove
nadzora državne granice, o gubitku štambilja i pečata, te proglasiti štambilj i
pečate nevažećim, objavom u službenom glasilu (»Narodnim novinama«) te
raspisati objavu radi njihovog pronalaska.

U slučaju pronalaska, štambilji i pečati se moraju
povući iz uporabe.

Kada je utvrđen krivotvoreni otisak štambilja ili pečata,
originalni štambilj ili službeni pečat se s istim brojem mora povući iz
uporabe, uz evidenitranje datuma povlačenja.

Za krivotvorenim štambiljom ili pečatom nadležana
ustrojstvena jedinica će raspisati objavu radi njihovog pronalaska.

Prilikom nabave nadomjesnog štambilja, ne smije mu se
dodjeliti broj krivotvorenog štambilja.

Članak
24.

Predložak
izgleda i sadržaja štambilja iz ovoga Pravilnika tiskan je uz ovaj Pravilnik i čini
njegov sastavni dio (obrazac 2).

V.
Prelazak unutarnje granice

Članak
25.

Kada je
teže ugrožen javni red ili nacionalna sigurnost Republike Hrvatske, ili se
opravdano očekuje da bi do težeg ugro­žavanja javnog reda ili nacionalne
sigurnosti Republike Hrvatske moglo doći, ministar unutarnjih poslova (u
daljnjem tekstu: ministar) može donijeti naredbu da se na unutarnjoj granici
ili njenom određenom dijelu za određeno vrijeme može prelaziti samo na graničnim
prijelazima uz obavljanje granična kontrole.

Naredba
se donosi za unaprijed određeno vrijeme. Ako to nije moguće odrediti, naredba
se donosi za vrijeme dok traju razlozi za njeno donošenje.

Kod ponovnog uvođenja granične kontrole unutarnje
granice**,** u pravilu se određuju ona mjesta ili blizina mjesta na granici,
neposredno uz rub međunarodnih prometnica, gdje su se ranije na tom dijelu
granice nalazili granični prijelazi prije stupanja na snagu Schengenskog
provedbenog sporazuma, odnosno granični prijelazi koje je Vlada Republike
Hrvatske odredila nakon stupanja na snagu Schengenskog provedbenog sporazuma.

Članak 26.

Prije donošenja naredbe iz članka 25. ovog
Pravilnika, ministar konzultira ministre za unutarnje poslove onih država na čijim
granicama se privremeno određuje prelaženje unutarnje granice i obavlja granična
kontrola, pri čemu će dostaviti podatke o razlozima za njeno donošenje, o graničnim
prijelazima koji se ustrojavaju i o mjerama za koje se očekuje da bi ih trebale
poduzeti druge države.

Kada se mora donijeti naredba iz hitnih razloga može
se odustati od konzultacije navedene u stavku 1. ovog članka.

U slučaju donošenja hitne naredbe bez odgađanja se
mora izvjestiti država na čijoj granici se ustrojava granični prijelaz i
obavlja granična kontrola.

O uvođenju ponovne kontrole potrebno je upoznati
javnost putem sredstava javnog informiranja o njenom razlogu te prostornom i
vremenskom važenju.

VI.
GraniČno odobrenje

Članak
27.

Granično
odobrenje izdaje se za prelazak državne granice izvan graničnog prijelaza,
izvan utvrđenog načina prelaska i radnog vremena graničnog prijelaza, a može se
izdati osobama koji imaju opravdani interes i ukoliko nije drugačije uređeno među­narodnim
ugovorom.

Zahtjev za izdavanje graničnog odobrenja podnosi se
nadležnoj policijskoj upravi na čijem području je mjesto prelaska državne
granice ili granični prijelaz iz stavka 1. ovog članka (obrazac 3).

Članak 28.

Obrazac zahtjeva za izdavanje graničnog odobrenja
sadrži prostor za upis sljedećih podataka:

– ime i prezime, datum i mjesto rođenja, mjesto
prebivališta, državljanstvo,

– vrste i broj putne isprave, datum i mjesto
izdavanja i vrijeme važenja,

– razlog podnošenja zahtjeva s obrazloženjem,
vremenski rok za koji se podnosi zahtjev,

– mjesto, vrijeme i način zahtjevanog prelaska državne
granice,

– mjesto i datum podnošenja zahtjeva i vlastoručni
potpis.

Obrazac zahtjeva za izdavanje graničnog odobrenja
tiskan je uz ovaj Pravilnik i čini njegov sastavni dio.

Kada nadležna policijska uprava ocjeni da je
zaprimljeni zahtjev opravdan, pribavlja suglasnost nadležne carinarnice i nadležnih
tijela dotične susjedne države za čiju granicu se zahtjeva izdavanje odobrenja.

Članak 29.

Kada
nadležna policijska uprava pribavi suglasnost nadležne carinarnice i odobrenje
nadležnog tijela dotične države, izdat će granično odobrenje poimenično određenim
osobama na rok do godinu dana (obrazac 4).

Kada opravdani interes za graničnim odobrenjem
postoji i nakon proteka roka iz stavka 1. ovog članka, moguća su daljnja
produljenja graničnog odobrenja na rok do jedne godine sukladno postupku iz
stavka 1. ovog članka.

Članak 30.

Kontrolu korištenja graničnog odobrenja sukladno
njegovom sadržaju obavljaju policijski službenici granične policije tijekom
policijskih ophodnji na graničnoj crti kao i nadzora mjesta ulaska i izlaska iz
zemlje (letjelišta, pristaništa rijeka i dr.).

Policijski službenik koji prilikom kontole iz stavka
1. ovog članka, utvrdi postojanje osnove sumnje da osobe iz članka 29. ovog
Pravilnika granično odobrenje zloupotrebljavaju, koriste na način koji ne
opravdava interes zbog kojih je zatraženo, ili su prestali razlozi zbog kojih
je izdano, uz pisanu potvrdu će privremeno oduzeti granično odobrenje i uz
pisano izvješće dostaviti nadležnoj ustrojstvenoj jedinici policijske uprave
radi provođenja postupka.

Nadležna policijska uprava oduzima granično odobrenje
i o tome izvješćuje nadležno tijelo susjedne države.

Obrazac potvrde o privremenom oduzimanju graničnog
odobrenja iz stavka 3. ovog članka (obrazac 5) tiskan je uz ovaj Pravilnik i čini
njegov sastavni dio.

Članak 31.

Ustrojstvene jedinice policijskih uprava nadležne za
poslove nadzora državne granice vode evidenciju izdanih i oduzetih graničnih
odobrenja o čemu podatke dostavljaju Upravi za granicu Ministarstva u sjedištu.

Uprava za granicu vodi jedinstvenu evidenciju izdanih
graničnih odobrenja i statističke pokazatelje o prelascima granice izvan graničnih
prijelaza, izvan utvrđenog načina prelaska i radnog vremena o čemu jednom godišnje
izvješćuje Izvršni odbor Schengena.

Na zahtjev službenika Izvršnog odbora Schengena,
ustrojstvene jedinice policijskih uprava i Uprave za granicu omogućit će
neposredan uvid u evidencije iz stavka 2. ovog članka te u način obavljanja
nadzora korištenja graničnih odobrenja.

Članak 32.

Na postupak za izdavanje, produljenje i oduzimanje
grani­čnog odobrenja primjenjuje se zakon koji uređuje opći upravni postupak.

Članak
33.

Za
podnošenje zahtjeva i izdavanje graničnog odobrenje naplaćuje se upravna
pristojba sukladno odredbama posebnog zakona.

VII.
Izrada iskaznice za zadrŽavanja i kretanje osoba koje obavljaju djelatnost na
podruČju graniČnog prijelaza i donoŠenje odobrenja Članovima posada stranih
putniČkih i teretnih brodova za kretanje na podruČju mjesta u kojem se nalazi
luka

Članak
34.

Operator,
druga pravna osoba i fizička osoba kao obrtnik koji na području graničnog
prijelaza, za koji je ministar naredbom propisao obvezu nošenja iskaznice,
obavljaju gospodarsku djelatnost dužna je pribaviti iskaznicu za zaposlenika
prije njegovog započinjanja rada na području graničnog prijelaza i snositi troškove
njene izrade.

Radi
izrade iskaznice za zaposlenika operator, druga pravna osoba i fizička osoba
kao obrtnik iz stavka 1. ovog članka dužni su na propisanom obrascu dostaviti
popunjen i ovjeren zahtjev s fotografijom dimenzija 40 x 35 mm nadležnoj
policijskoj postaji granične policije (obrazac 6).

Iznimno
od stavka 1. ovog članka, za zaposlenike koji svoju djelatnost obavljaju na
graničnim prijelazima u zračnom prometu, iskaznicu izdaju operatori aerodroma
sukladno posebnim propisima kojima se uređuje sigurnost zračnog prometa koju
ovjerava nadležna policijska postaja.

U slučaju gubitka iskaznice iz stavka 1. i 3. ovog članka
operator je, po dobivenoj obavijesti od zaposlenika, dužan odmah, bez
odlaganja, izvijestiti nadležnu policijsku postaju.

O prestanku obavljanja gospodarske djelatnosti
zaposlenika na području graničnog prijelaza operator, druga pravna osoba ili
fizička osoba kao obrtnik dužan je o tome izvijestiti nadležnu policijsku
postaju i dostaviti iskaznicu radi njenog poništenja i brisanja iz evidencije.

Članak 35.

Obrazac zahtjeva za izradu iskaznice za kretanje i
zadržavanje na području graničnog prijelaza sadrži prostorza upissljedećih
podataka:

– o nazivu operatora, pravne osobe ili ime i prezime
fizičke osobe kao obrtnika koja podnosi zahtjev za osobu koju zapošljava,

– ime i prezime, datum i mjesto rođenja, mjesto
prebivališta, državljanstvo osobe za koju se podnosi zahtjev;

– vrsta i broj osobne isprave, datum i mjesto
izdavanja i vrijeme važenja,

– potpis osobe za koju se podnosi zahtjev,

– naziv graničnog prijelaza za koji se podnosi
zahtjev za kretanje i zadržavanje,

– mjesto i datum podnošenja zahtjeva,

– potpis odgovorne osobe operatora, druge pravne
osobe ili fizičke osobe kao obrtnika s pečatom.

Obrazac
zahtjeva za izradu iskaznice za kretanje i zadržavanje na području graničnog
prijelaza tiskan je uz ovaj Pravil­nik i čini njegov sastavni dio.

Članak
36.

Na
temelju podataka iz dostavljenog zahtjeva iz članka 34. stavka 2. ovog
Pravilnika, nadležna policijska postaja će popuniti dostavljen obrazac
iskaznice za kretanje i zadržavanje na području graničnog prijelaza s potrebnim
podacima te ovjeriti pečatom i potpisom rukovoditelja ustrojstvene jedinice, a
potom dostaviti nadležnoj pravnoj osobi radi njene izrade.

Kada
pravna osoba iz stavka 1. ovog članka izradi iskaznicu za kretanje i zadržavanje
na području graničnog prijelaza, dostavlja je nadležnoj policijskoj postaji
koja iskaznicu zadužuje osobi na koju glasi.

Članak
37.

Iskaznica
za kretanje i zadržavanje na području graničnog prijelaza izrađuje se na
bijelom papiru, dimenzija 85,6 x 54 mm.

Podloga
propusnice je azurno plave boje.

Prednja
strana propusnice sadrži:

–
prostor za fotografiju dimenzija 38 x 33 mm na lijevoj strani;

– crnim
velikim slovima tiskan tekst »ISKAZNICA«, a ispod tekst malim tiskanim slovima
»za kretanje i zadržavanje na području graničnog prijelaza«;

–
pravokutnik bijele boje u kojem je crnim velikim slovima tiskano ime i prezime
osobe čija se fotografija nalazi na lijevoj strani;

– ispod
imena i prezimena osobe, na desnoj strani, crnim malim slovima tiskan podatak o
nazivu operatora, druge pravne ili ime i prezime fizičke osobe kao obrtnika kod
kojeg je osoba zaposlena;

– broj
propusnice i datum izdavanja;

Predložak
Iskaznice stavka 1., 2. i 3. ovog članka tiskan je uz ovaj Pravilnik (obrazac
7) i čini njegov sastavni dio.

Članak
38.

Policijska
postaja nadležna za granični prijelaz može izdati odobrenje za kretanje na
području mjesta u kojem se nalazi luka (aerodrom), članu posade stranog
teretnog ili putničkog broda (zrakoplova), koji nema potrebnu vizu, za vrijeme
zadržavanja broda (zrakoplova) na području luke odnosno grada u kojoj se nalazi
granični prijelaz.

Odobrenje
iz stavka 1. ovog članka izdaje se za vrijeme zadržavanja broda (zrakoplova), a
najduže do 30 dana.

Zahtjev
za izdavanje odobrenja iz stavka 1. ovog članka, nadležnoj policijskoj postaji
za granični prijelaz, podnosi zapovjednik stranog broda (zrakoplova) na
propisanom obrascu (obrazac 8.).

Članak
39.

Obrazac
zahtjeva za izdavanje odobrenja iz članka 38. ovog Pravilnika sadrži prostor za
sljedeće podatke:

– ime i
prezime člana posade;

– državljanstvo;

–
vrsta, broj, datum, mjesto izdavanja i rok važenja isprave propisane za
prelazak državne granice;

– naziv
broda odnosno zrakoplova, brodarske odnosno avio kompanije i državna pripadnost;

– naziv
graničnog prijelaza odnosno luke (aerodroma) ili mjesta za koje se zahtijeva
izdavanje odobrenja;

– rok
za koji se zahtjeva izdavanje odobrenja;

–
potpis člana posade za kojeg se podnosi zahtjev;

–
potpis zapovjednika stranog broda (zrakoplova);

– datum
i mjesto podnošenja zahtjeva.

Obrazac
zahtjeva za izdavanje odobrenja za kretanje na području luke ili mjesta u kojem
se nalazi luka (aerodrom) tiskan je uz ovaj Pravilniki čini njegov
sastavni dio.

VIII.  KoriŠtenje tehniČkih pomagala, fotografiranje,
snimanje i video nadzor na graniČnim prijelazima i uz drŽavnu granicu

Članak
40.

Na
području graničnog prijelaza granična policija je ovlaštena koristiti
automatske tehničke uređaje za fotografiranje, snimanje i video nadzor te
primjenjivati i druga tehnička pomagala za snimanje odnosno fotografiranje događanja
na području graničnog prijelaza. Tehničke uređaje za fotografiranje, snimanje i
video nadzor mogu se postaviti tako da snimaju i osobne podatke.

Članak 41.

Na području graničnih prijelaza o instaliranju
automatskih uređaja za fotografiranje, snimanje i video nadzor putnici i ostale
osobe moraju se upozoriti obavijesnom pločom. Obavijesna ploča mora biti
postavljena tako da je vidljiva svim putnicima i drugim osobama prilikom ulaska
i izlaska iz Republike Hrvatske.

Obavijesna ploča je veličine 25x12 cm na kojoj je
slika kamere i jasno vidljiv natpis »POLICIJA – PODRUČJE POD VIDEO NADZOROM«
(VIDEO SURVEILLANCE).

Članak 42.

Granična policija ovlaštena je uz graničnu crtu
koristiti automatske tehničke uređaje za snimanje, fotografiranje i druga tehnička
pomagala u cilju sprečavanja i utvrđivanja počinitelja ilagalnog prelaska državne
granice, nezakonitih migracija i drugih nezakonitih radnji te zaštite
nepovredivosti državne granice.

Članak 43.

Granična policija ovlaštena je snimke dobivene
fotografiranjem, snimanjem i video nadzorom pohranjivati, obrađivati i
koristiti u skladu sa zakonom koji uređuje zaštitu osobnih podataka i propisima
koji reguliraju zaštitu tajnosti podataka.

IX. Prijelazne i zavrŠne odredbe

Članak
44.

Danom
stupanja na snagu ovog Pravilnika prestaje važiti Pravilnik o načinu nadzora državne
granice (»Narodne novine« br. 32/92. i Pravilnik o štambiljima i podacima koji
se unose u isprave za prelazak državne granice (»Narodne novine« br. 61/04).

Odredbe članka 25., članka 26., članka 31. stavka 2.
i 3. ovoga Pravilnika će se početi primjenjivati nakon što stupi na snagu Schengenski
provedbeni sporazum, a članci 7., 8., i 9. ovoga Pravilnika počet će se
primjenjivati nakon ulaska Republike Hrvatske u Europsku uniju.

Članak 45.

Ovaj Pravilnik stupa na snagu osmog dana od dana
objave u »Narodnim novinama«.

Broj:
511-01-52-74921/04
Zagreb, 17. studenoga 2004.

Ministar
**Marijan Mlinarić, dr. med**., v. r.

![](dodatni/349930.gif)
![](dodatni/349931.gif)
![](dodatni/349932.gif)
![](dodatni/349933.gif)
![](dodatni/349934.gif)
![](dodatni/349935.gif)
![](dodatni/349936.gif)
![](dodatni/349937.gif)
![](dodatni/349938.gif)
![](dodatni/349939.gif)

Pravilnik, NN 164/2004-2876
Opći uvjeti korištenjaZaštita privatnosti[Pristup podatcima](/data_access_hr.aspx)[ELI](/about_eli_hr.aspx)

©2026. g. Narodne novine d.d.

, izrada [Novena d.o.o.](http://novena.hr/)